

KLASA: 601-02/24-01/4

URBROJ: 2182-9-24-1

Oklaj, 10. lipnja 2024.

Na temelju članka 7., 12. i 13. Zakona o ustanovama („Narodne novine“ 76/93, 29/97, 47/99, 35/08, 127/19, 151/22), članka 7. i 8. Zakona o predškolskom odgoju i obrazovanju („Narodne novine“ 10/97, 107/07, 94/13, 98/19, 57/22, 101/23), te članka 25. Statuta Općine Promina Statuta Općine Promina (Službeno glasilo Općine Promina 01/21 i 04/21) Općinsko vijeće Općine Promina, na 19. sjednici dana 10. lipnja 2024. g. donosi

**ODLUKU**

**o izmjeni i dopuni Odluke o osnivanju Dječjeg vrtića Koštelice**

Članak 1.

(1) Ovom Odlukom osniva se javna ustanova za predškolski odgoj i obrazovanje te skrb o djeci rane i predškolske dobi pod nazivom: Dječji vrtić Koštelice (u daljnjem tekstu: Vrtić).

(2) Sjedište Vrtića je u Suknovcima, Kod škole 11, 22303 Oklaj.

(3) Osnivač Vrtića je Općina Promina, Put kroz Oklaj 144, 22303 Oklaj (u daljnjem tekstu: Osnivač). OIB Osnivača je 79734182959.

Članak 2.

(1) Djelatnost Vrtića je predškolski odgoj i obrazovanje, te skrb o djeci rane i predškolske dobi od navršenih 6 mjeseci života do polaska u osnovnu školu.

Članak 3.

(1) U okviru djelatnosti, Vrtić će ostvarivati sljedeće programe:

* redovite programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima,
* program predškole.

(2) Ovisno o potrebama djece i zahtjevima roditelja, Vrtić može izvoditi i druge programe sukladne odredbama Državnog pedagoškog standarda predškolskog odgoja i naobrazbe.

(3) Programe iz stavaka 2. i 3. ovog članka Vrtić će ostvarivati uz prethodnu suglasnost ministarstva nadležnog za obrazovanje.

Članak 4.

(1) Sredstva za osnivanje Vrtića osigurat će Osnivač u Proračunu Općine Promina.

(2) Osnivač će osigurati prostor i opremu za trajno obavljanje djelatnosti sukladno standardima i normativima rada propisanim Državnim pedagoškim standardom predškolskog odgoja i naobrazbe.

(3) Prostor za obavljanje djelatnosti Vrtića je u vlasništvu Osnivača.

Članak 5.

(1) Sredstva za rad i obavljanje djelatnosti Vrtića osigurat će se u skladu s utvrđenim kriterijima za financiranje djelatnosti predškolskog odgoja i obrazovanja te skrbi o djeci rane i predškolske dobi iz proračuna Općine Promina, sudjelovanjem roditelja u cijeni programa te iz drugih izvora u skladu sa zakonom.

(2) Sredstva za rad koja su pribavljena od Osnivača, stečena pružanjem usluga ili su pribavljena iz drugih izvora čine imovinu Vrtića.

(3) Ako u obavljanju svoje djelatnosti Vrtić ostvari dobit, ta se dobit upotrebljava isključivo za obavljanje i razvoj djelatnosti Vrtića, u skladu s ovom Odlukom i Statutom Vrtića.

Članak 6.

(1) Vrtić odgovara za obveze cijelom svojom imovinom.

(2) Osnivač solidarno i neograničeno odgovara za obveze Vrtića.

Članak 7.

(1) Vrtić ne može bez suglasnosti osnivača steći, opteretiti ili otuđiti nekretnine.

(2) Vrtić ne može bez suglasnosti osnivača steći, opteretiti, otuđiti ili na drugi način raspolagati imovinom čija je vrijednost veća od 5.000,00 EUR.

Članak 8.

(1) Vrtić se upisuje u sudski registar nadležnog Trgovačkog suda.

Upisom u sudski registar Vrtić stječe svojstvo pravne osobe.

Članak 9.

(1) Pripreme za početak rada ustanove, a posebno pribavljanje potrebnih dozvola za početak rada te podnošenje prijave u sudski registar ustanova obavlja Osnivač.

Članak 10.

(1) Vrtićem upravlja Upravno vijeće.

(2) Upravno vijeće ima 5 članova.

(3) Tri člana Upravnog vijeća imenuje Osnivač iz reda javnih radnika, jednog člana biraju roditelji djece korisnika usluga Vrtića, a jednog se bira tajnim glasovanjem iz reda odgojitelja i stručnih suradnika Vrtića.

(4) Mandat članova Upravnog vijeća traje četiri godine.

(5) Način izbora članova Upravnog Vijeća iz redova korisnika usluga i odgojitelja i stručnih suradnika Vrtića, te način rada i donošenja odluka Upravnog vijeća utvrđuje se ovom Odlukom i Statutom Vrtića.

Članak 11.

(1) Nadležnosti Upravnog vijeća su:

* donosi Statut Vrtića uz prethodnu suglasnost Osnivača
* donosi Pravilnik o unutarnjem ustrojstvu i načinu rada Vrtića uz prethodnu suglasnost Osnivača
* donosi Godišnji plan i program rada Vrtića,
* donosi Kurikulum Vrtića,
* donosi financijski plan i godišnji obračun Vrtića,
* donosi druge opće akte utvrđene zakonom i Statutom Vrtića,
* nadzire izvršavanje općih akata Vrtića,
* odlučuje o stjecanju, opterećivanju ili otuđivanju nekretnina, kao i druge imovine Vrtića pod uvjetima propisanim ovom Odlukom i Statutom Vrtića,
* odlučuje o upisu djece i mjerilima upisa, uz suglasnost osnivača,
* odlučuje o zasnivanju i prestanku radnog odnosa, na prijedlog ravnatelja Vrtića sukladno Zakonu o predškolskom odgoju i obrazovanju,
* predlaže Osnivaču imenovanje i razrješenje ravnatelja Vrtića,
* predlaže Osnivaču promjenu naziva i sjedišta Vrtića,
* predlaže Osnivaču statusne promjene Vrtića,
* Upravno vijeće razmatra i odlučuje i o drugim pitanjima u skladu sa zakonom, ovom odlukom, statutom i drugim općim aktima Vrtića.

Članak 12.

(1) Poslovodnu i funkciju stručnog voditelja Vrtića obavlja ravnatelj.

Sukladno članku 37. Zakona o predškolskom odgoju i obrazovanja (NN 10/97, 107/07, 94/13, 98/19, 57/22, 101/23) za ravnatelja dječjeg vrtića može biti imenovana osoba koja ispunjava sljedeće uvjete:

* završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

1. sveučilišni diplomski studij ili
2. integrirani preddiplomski i diplomski sveučilišni studij ili
3. specijalistički diplomski stručni studij ili
4. preddiplomski sveučilišni studij za odgojitelja ili
5. stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,

* položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. ovoga Zakona,
* najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.

(2) Za ravnatelja dječjeg vrtića ne može biti imenova osoba za čiji rad u dječjem vrtiću postoje zapreke iz članka 25. Zakona o predškolskom odgoju i obrazovanja (NN 10/97, 107/07, 94/13, 98/19, 57/22, 101/23).

(3) Ravnatelj se bira na temelju javnog natječaja koji raspisuje upravno vijeće dječjeg vrtića u skladu sa zakonom i statutom.

(4) Na prijedlog upravnog vijeća dječjeg vrtića ravnatelja imenuje i razrješava osnivač dječjeg vrtića, a u dječjem vrtiću kojemu je osnivač jedinica lokalne i područne (regionalne) samouprave izvršno tijelo osnivača.

(5) Ravnatelja dječjeg vrtića čiji je osnivač Republika Hrvatska imenuje i razrješava ministar nadležan za obrazovanje.

(6) Ravnatelj se imenuje na pet godina, a ista osoba može biti ponovno imenovana.

(7) S osobom imenovanom za ravnatelja dječjeg vrtića sklapa se ugovor o radu na rok od pet godina u punom radnom vremenu.

(8) Osobi imenovanoj za ravnatelja dječjeg vrtića, koja je prije imenovanja imala ugovor o radu na neodređeno vrijeme za poslove odgojitelja ili stručnog suradnika u dječjem vrtiću nakon isteka mandata omogućit će se povratak na radno mjesto za koje je imala sklopljen ugovor o radu na neodređeno vrijeme.

(9) Osoba imenovana za ravnatelja pravo iz stavka 8. ovoga članka ostvaruje najduže do isteka dva uzastopna mandata.

(10) Osobu imenovanu za ravnatelja do povratka na poslove sukladno stavku 8. ovoga članka zamjenjuje osoba u radnom odnosu koji se zasniva na određeno vrijeme.

(11) Ako se na raspisani natječaj nitko ne prijavi ili nitko od prijavljenih ne bude izabran, natječaj će se ponoviti.

(12) Do imenovanja ravnatelja na temelju ponovljenog natječaja imenovat će se vršitelj dužnosti ravnatelja. Na prijedlog upravnog vijeća dječjeg vrtića vršitelja dužnosti ravnatelja imenuje i razrješava osnivač dječjeg vrtića, a u dječjem vrtiću kojem je osnivač jedinica lokalne i područne (regionalne) samouprave izvršno tijelo osnivača, ali najdulje na vrijeme od godinu dana.

(13) Za vršitelja dužnosti ravnatelja može biti imenovana osoba koja ispunjava sljedeće uvjete:

* završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

1. sveučilišni diplomski studij ili
2. integrirani preddiplomski i diplomski sveučilišni studij ili
3. specijalistički diplomski stručni studij ili
4. preddiplomski sveučilišni studij za odgojitelja ili
5. stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,

* položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. ovoga Zakona.

(14) Za vršitelja dužnosti ravnatelja ne može biti imenova osoba za čiji rad u dječjem vrtiću postoje zapreke iz članka Zakona o predškolskom odgoju i obrazovanja (NN 10/97, 107/07, 94/13, 98/19, 57/22, 101/23).

(15) Ako ravnatelj ne ispunjava ovim Zakonom i drugim propisima utvrđene obveze, osnivač dječjeg vrtića, na prijedlog upravnog vijeća ili upravnog tijela koje je utvrdilo nepravilnosti i nezakonitosti u radu ravnatelja, razriješit će ravnatelja i imenovati drugu osobu sukladno ovom Zakonu.

(16) Ugovor o radu s ravnateljem Vrtića zaključuje Upravno vijeće.

Članak 13.

(1) Nadležnosti Ravnatelja Vrtića su:

* organizira i vodi rad i poslovanje Vrtića,
* predstavlja i zastupa Vrtić,
* poduzima sve pravne radnje u ime i za račun Vrtića,
* zastupa Vrtić u svim postupcima pred sudovima, upravnim i drugim državnim tijelima te pravnim osobama s javnim ovlastima,
* predlaže godišnji plan i program rada Vrtića,
* provodi i brine o provođenju odluka upravnog vijeća i drugih tijela Vrtića,
* obavlja i druge poslove utvrđene aktom o osnivanju i statutom Vrtića.

(2) Ravnatelj je odgovoran za zakonitost rada Vrtića.

(3) Ravnatelj ne može bez posebne ovlasti Upravnog vijeća ili Osnivača ustanove nastupati kao druga ugovorna strana i s Vrtićem sklapati ugovore u svoje ime i za svoj račun, u svoje ime a za račun drugih osoba, ili u ime i za račun drugih osoba.

(4) Ravnatelj može, u granicama svojih ovlasti, dati punomoć drugoj osobi da zastupa Vrtić u pravnom prometu, u skladu sa zakonskim propisima.

Članak 14.

(1) Stručno tijelo Vrtića je Odgojiteljsko vijeće.

(2) Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja u Vrtiću.

(3) Odgojiteljsko vijeće sudjeluje u utvrđivanju plana i programa rada Vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene zakonom i Statutom Vrtića.

(4) Djelokrug i način rada Odgojiteljskog vijeća pobliže se uređuje Statutom Vrtića.

Članak 15.

(1) Sukladno članku 24. Zakona o predškolskom odgoju i obrazovanja (NN 10/97, 107/07, 94/13, 98/19, 57/22, 101/23) u Vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade sljedeći odgojno-obrazovni radnici: odgojitelji i stručni suradnici (pedagog, psiholog, logoped i rehabilitator) te medicinska sestra kao zdravstvena voditeljica.

(2) Odgojno-obrazovni radnici u Vrtiću moraju imati odgovarajuću vrstu i razinu obrazovanja, položen ispit te utvrđenu zdravstvenu sposobnost za obavljanje poslova iz stavka 1. ovog članka.

(3) Osim odgojno-obrazovnih radnika iz stavka 1. ovog članka, u dječjem vrtiću rade i druge osobe koje obavljaju administrativno-tehničke i pomoćne poslove, čiju razinu i vrstu obrazovanja pravilnikom propisuje ministar nadležan za obrazovanje.

Članak 16.

(1) Vrtić će svoju djelatnost obavljati na temelju godišnjeg plana i programa rada te kurikuluma koji se donosi za svaku pedagošku godinu u skladu s odredbama Državnog pedagoškog standarda predškolskog odgoja i naobrazbe i Nacionalnog kurikuluma za predškolski odgoj i obrazovanje.

Članak 17.

(1) Vrtić ima Statut i druge opće akte.

(2) Statut Vrtića donosi Upravno vijeće uz prethodnu suglasnost Osnivača.

(3) Upravno vijeće Vrtića dužno je donijeti Statut u roku od 90 dana od dana konstituiranja.

(4) Statutom dječjeg vrtića pobliže se uređuje ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme Vrtića, javnost rada te druga pitanja važna za obavljanje djelatnosti i poslovanje Vrtića.

Članak 18.

(1) Na međusobna prava i obveze Osnivača i Vrtića koja nisu uređena ovom odlukom, primjenjuju se odredbe Zakona o ustanovama, Zakona o predškolskom odgoju i obrazovanju i drugih propisa koji reguliraju djelatnost ustanova predškolskog odgoja i obrazovanja.

Članak 19.

(1) Ova Odluka objavit će u Službenom glasilu Općine Promina po primitku rješenja nadležnog ministarstva o ocjeni sukladnosti iste odluke sa zakonom.

Ova odluka stupa na snagu osmog dana od dana objave u Službenom glasilu Općine Promina.

OPĆINA PROMINA

OPĆINSKO VIJEĆE

PREDSJEDNICA

Davorka Bronić